Ego, Godefridus, Dei gracia Lingonensis episcopus, notum fieri cupio fidelibus cunctis, presentibus et futuris, quod quidam miles de Merlenniaco, Hugo-Fortuna nomine, ecclesie Molismensi, per manum domini Roberti primi ejusdem loci abbatis, quicquid in Fagineo juxta Artunniacum sito habebat, laude et assensu domini Gosberti de Merlenniaco, de quo ipse in casamento tenebat, et Sibille uxoris ejus dedit. Quod ecclesia longo tenore absque ullius calumpniatoris inquietudine in pace tenuit. Tempore vero domni Geraldi abbatis, Guido, prefati Gosberti filius, hoc calumpniatus est; et quia nesciret quod donum istud, aut ab eodem milite datum, aut a patre suo concessum esset, in jus proprium reducere satagebat, et ob hoc abbatem placitando vexabat; necnon res ecclesie minabatur. Interim uterque, scilicet, abbas Geraldus et predictus Guido, ante meam presentiam justicia convocati, donum suprascripti Hugonis-Fortuna, et laudem patris sui ipse Guido cognovit, et, per baculum in manum meam positum, ecclesie Molismensi, jure perpetuo possidendum concessit. Huic etiam dono addidit Theobaudum, villicum de Artunnaco, cum suis infantibus, et Rainaudum Pertica, quos ecclesia de elemosina patris sui tenebat, et casamentum quod Hugo Lansvauz in mallea habuit, octavam videlicet partem tocius finagii, quodque Molismensibus, pro filio suo Andrea, cum monachus fieret, dedit. Hec superscripta dona domnus Guido de Merlenniaco, per manum meam, ecclesie Molismensi concessit; laudavit et confirmavit uxor ejus Bura. Huic diffinitioni presentes affuerunt testes idonei: ex parte monachorum, Guillelmus, prior; Richerius, cellerarius; et Herbertus Lingonensis; Nivardus; Milo decanus de Lisiniis; Herveus, frater ipsius Guidonis; et Stephanus de Poilli; Johannes, villicus de Jeanniaco; Johannes, villicus de Artunnaco; Lambertus, minister episcopi; Olricus, famulus abbatis. Ex parte Guidonis, Buro de Erveio, socer ejus et Gauterius, frater ejusdem; Otmondus Lansvauz et Guillelmus Chardo. Acta sunt hec, anno ab incarnatione Domini Mº Cº XLº IVº.